b'\n_START_ARTICLE_\nBjelaj\n_START_SECTION_\nZemljopis\n_START_PARAGRAPH_\nMjesto je smje\xc5\xa1teno na predjelu gdje se iz Bjelajskog polja uzdi\xc5\xbee planina \xc4\x8cava (dio Osje\xc4\x8denice). Udaljeno je 3 km od ceste Petrovac - Biha\xc4\x87. Jedino tu postoji izvor pitke vode na cijelom podru\xc4\x8dju polja, pa je kao takav iskori\xc5\xa1ten za vodovod kojim se snabdjevaju i okolna sela._NEWLINE_Za stanovnike petrova\xc4\x8dkog podru\xc4\x8dja naziv Bjelaj se odnosi na sva naselja na ju\xc5\xbenoj strani Bjelajskog polja (Busije, Cime\xc5\xa1e, Bjelajski Vaganac)\n_START_SECTION_\nHistorija\n_START_PARAGRAPH_\nStari grad Bjelaj se prvi put spominje 1495, kada je blagajnik kralja Vladislava II. zabilje\xc5\xbeio , da je isplatio Ga\xc5\xa1paru Peru\xc5\xa1i\xc4\x87u (viceban Hrvatske) svotu od 30 forinti \xe2\x80\x9eza o\xc4\x8duvanje njegova grada Belaja" (egregio Caspar Perusyth pro conservatione castri sui Belay dati sunt 30 fl.). O\xc4\x8dito se je tada radilo \xd0\xbe obrani grada Bjelaja u tadanjoj \xc5\xbeupaniji Pset. Deset godina poslije, naime 1505. dr\xc5\xbeala je taj grad zajedno sa Sokolom i Rip\xc4\x8dem knjeginja Beatrica Frankopan, udova bana Ivani\xc5\xa1a Korvina, te je u njezino ime svim trim gradovima upravljao ka\xc5\xa1telan Dujam Orlov\xc4\x8di\xc4\x87. Grad je ime dobio po bjelini kojom se isticao iznad Bjelajskog polja. Ima dva dijela: ju\xc5\xbeni srednjovjekovni i sjeverni osmanski koji se me\xc4\x91usobno razlikuju po na\xc4\x8dinu gradnje. Po osvajanju Jajca 1528, osmanske \xc4\x8dete su produ\xc5\xbeile prema Biha\xc4\x87u, ali ih je pod Bjelajem potukla vojska bana Ivana Karlovi\xc4\x87a i bra\xc4\x87e Vuka i Krste Frankopana. _NEWLINE_Ipak, u periodu 1530 - 1537 Bjelaj je pao pod osmansku vlast. Pripao je bosanskom sand\xc5\xbeaku, vilajetu i kadiluku Neretva. Ve\xc4\x87 1540 godine spominje se nahija Bjelaj, a ne\xc5\xa1to kasnije kao nahija Bjelaj - Blagaj. Ubrzo potpada pod kadiluk Kamengrad koji se spominje kao kadiluk i u bosanskom i u kli\xc5\xa1kom sand\xc5\xbeaku. Od 1562 je priklju\xc4\x8den u kadiluk Novosel koji je u kli\xc5\xa1kom sand\xc5\xbeaku. U gradu Bjelaju je bila stalna posada pod zapovjedni\xc5\xa1tvom dizdara. Od 1592 grad je u sastavu biha\xc4\x87ke kapetanije a u 18. vijeku u sastavu petrova\xc4\x8dke kapetanije. Dana 19. jula 1737 ovdje je pora\xc5\xbeen dio austrijske vojske. Zapovjednik bosanskih \xc4\x8deta bio je Alibeg Omerpa\xc5\xa1i\xc4\x87 koji je u toj borbi i poginuo._NEWLINE_Mo\xc4\x87na i ugledna begovska kraji\xc5\xa1ka porodica u prvoj polovini vladanja Osmanlija, Ibrahimpa\xc5\xa1i\xc4\x87i, nazvani su po Ibrahim-pa\xc5\xa1i, Deli-Muratovom sinu. U Bjelaju je sve do sredine 20. stolje\xc4\x87a postojalo turbe Deli-Murata, koje se nalazilo na oko 50 m od kule Ibrahimpa\xc5\xa1i\xc4\x87a u tom mjestu. Deli-Muratov sin, Ibrahim, koji je ro\xc4\x91en u vrijeme kada mu je otac poginuo i koga je \xc5\xa1kolovala Porta, izgradio je Ripa\xc4\x8d, podigao d\xc5\xbeamiju koja se zvala Ibrahim-pa\xc5\xa1ina d\xc5\xbeamija, a posjede je dobio u Lici (oko Lapca), zatim u Biha\xc4\x87u, Rip\xc4\x8du, Bjelaju i oko dana\xc5\xa1njeg Bosanskog Petrovca. Kasnije se kao rodona\xc4\x8delnik javlja Be\xc4\x87ir-beg iz Bjelaja (1760.-1791. Po\xc4\x8detkom 20. _NEWLINE_stolje\xc4\x87a ova begovska porodica spadala je u red onih kod koje nije bilo predstavnika sa izrazito velikim zemlji\xc5\xa1nim posjedima. Imali su posjede u Vranovini, Vo\xc4\x91enici, Vedrom Polju, Drini\xc4\x87u, a u Bjelaju im je posjed iznosio 752 dunuma._NEWLINE_Prva osnovna \xc5\xa1kola u mjestu je izgra\xc4\x91ena od drveta i podigle su je poznate dobrotvorke Mis Irbi i D\xc5\xbeonstonova. Poslije je \xc5\xa1kola pregra\xc4\x91ena pa je taj drugi dio slu\xc5\xbeio kao kapela uz koju je prigra\xc4\x91en zvonik. Na mjestu dotrajale kapele izgra\xc4\x91en je 1925 dana\xc5\xa1nji hram sv. Georgija. 1996 hram je devastiran i obnovljen 2006._NEWLINE_Drugi sv. rat su Muslimani iz Bjelaja proveli u izbjegli\xc5\xa1tvu. Predhodno su bez borbe razoru\xc5\xbeali usta\xc5\xa1e, preuzeli vlast i predali je ustanicima._NEWLINE_U Bjelaju je 1922 ro\xc4\x91en Mahmut Ibrahimpa\xc5\xa1i\xc4\x87 Ma\xc5\xa1o, narodni heroj Jugoslavije. Bio je politi\xc4\x8dki komesar 5. kraji\xc5\xa1ke (kozarske) brigade i na toj du\xc5\xbenosti je poginuo 19. oktobra 1944 u borbama za oslobo\xc4\x91enje Beograda. Ve\xc4\x87 u novembru je progla\xc5\xa1en narodnim herojem, me\xc4\x91u prvim partizanskim borcima i jedini sa \xc5\xa1ireg podru\xc4\x8dja Bjelaja._NEWLINE_Ovdje je 1923 ro\xc4\x91en i poznati dje\xc4\x8diji pisac Ahmet Hromad\xc5\xbei\xc4\x87 \xc4\x8dija su djela u\xc5\xa1la u \xc5\xa1kolsku lektiru nekih evropskih zemalja. Dobitnik je velikog broja knji\xc5\xbeevnih nagrada, a kao urednik u izdava\xc4\x8dkom preduze\xc4\x87u "Veselin Masle\xc5\xa1a" osniva\xc4\x8d je dje\xc4\x8dije biblioteke "Lastavica".\n_START_SECTION_\nPrivreda\n_START_PARAGRAPH_\nZbog kra\xc5\xa1kog karaktera zemlji\xc5\xa1ta zemljoradnja i sto\xc4\x8darstvo su na niskom nivou. Sredinom 20. vijeka bilo je po\xc4\x8delo povr\xc5\xa1insko kopanje boksitne rude, ali je zbog neisplativosti rudnik brzo zatvoren.'